REGOLAMENT TAL-KUNSILL (KE) Nru 172/2005
tat-18 ta' Jannar 2005
dwar il-konklużjoni ta’ ftehim taħt forma ta’ Skambju ta’ Ittri dwar l-estensjoni tal-Protokoll li jiffissa l-opportunitajiet ta' sajd u l-kontribut finanzjarju previsti fil-Ftehim bejn il-Komunità Ekonomika Ewropea u r-Repubblika Federali Islamika tal-Komoros dwar is-sajd fl-ibħra tal-Komoros għall-perjodu mit-28 ta’ Frar 2004 sal-31 ta’ Diċembru 2004
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Unjoni Ewropea, u b'mod partikolari l-Artiklu 37 flimkien ma’ l-Artiklu 300(2) u l-ewwel subparagrafu ta' l-Artiklu 300(3) tiegħu,
Wara li kkunsidra l-proposta mill-Kummissjoni,
Wara li kkunsidra l-parir tal-Parlament Ewropew (1),
Billi:
(1)
Skond il-Ftehim bejn il-Komunità Ekonomika Ewropea u r-Repubblika Federali Islamika tal-Komoros dwar is-sajd fl-ibħra tal-Komoros (2), il-Partijiet Kontraenti għandhom jidħlu f'negozjati bejniethom, qabel jiskadi l-perjodu ta’ validità tal-Protokoll għall-Ftehim, sabiex jiddeterminaw bi qbil bejniethom il-kontenut tal-Protokoll għall-perjodu li jmiss u, fejn ikun applikabbli, l-emendi jew iż-żidiet li għandhom isiru fl-Anness miegħu.
(2)
Sakemm isiru n-negozjati dwar l-emendi lill-Protokoll, iż-żewġ Partijiet Kontraenti iddeċidew li jestendu l-perjodu ta' validità tal-Protokoll attwali approvat permezz tar-Regolament (KE) Nru. 1439/2001 (3) mit-28 ta’ Frar 2004 sal-31 ta’ Diċembru 2004 permezz ta’ ftehim taħt forma ta' Skambju ta’ Ittri.
(3)
Huwa fl-interess tal-Komunità li tapprova din l-estensjoni.
(4)
L-allokazzjoni ta' l-opportunitajiet ta' sajd fost l-Istati Membri skond il-Protokoll estiż għandha tiġi kkonfermata,
ADOTTA DAN IR-REGOLAMENT:
Artikolu 1
Il-Ftehim taħt forma ta’ Skambju ta’ Ittri dwar l-estensjoni tal-Protokoll li jiffissa l-opportunitajiet ta' sajd u l-kontribut finanzjarju previsti fil-Ftehim bejn il-Komunità Ekonomika Ewropea u r-Repubblika Federali Islamika tal-Komoros dwar is-sajd fl-ibħra tal-Komoros għall-perjodu mit-28 ta’ Frar 2004 sal-31 ta’ Diċembru 2004 huwa b'dan approvat f'isem il-Komunità.
It-test tal-Ftehim taħt forma ta’ Skambju ta’ Ittri huwa mehmuż ma’ dan ir-Regolament (*).
Artikolu 2
L-opportunitajiet ta' sajd iffissati fil-Protokoll għandhom jiġu allokati fost l-Istati Membri kif ġej:
(a)
vapuri tat-tonn bit-tartarun::
Spanja
:
18-il vapur
Franza
:
21 vapur
Italja
:
1 vapur
(b)
vapuri bil-konz tal-wiċċ:
Spanja
:
20 vapur
Portugall
:
5 vapuri
Jekk l-applikazzjonijiet għal-liċenzji minn dawn l-Istati Membri ma jkoprux l-opportunitajiet ta' sajd kollha ffissati fil-Protokoll, il-Kummissjoni tista’ tikkonsidra applikazzjonijiet għal-liċenzji minn kwalunkwe Stat Membru ieħor.
Artikolu 3
L-Istati Membri li l-vapuri tagħhom jistadu taħt dan il-Protokoll għandhom ikunu meħtieġa li jinfurmaw il-Kummissjoni dwar il-kwantitajiet ta’ kull stokk ta’ ħut maqbud fiż-żona tas-sajd tal-Komoros skond ir-Regolament tal-Kummissjoni Nru. 500/2001 ta’ l-14 ta’ Marzu 2001 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru. 2847/93 dwar il-monitoraġġ tal-qabdiet li jsiru minn vapuri tas-sajd Komunitarji f'ilmijiet ta' pajjiżi terzi u f'ibħra internazzjonali (4).
Artikolu 4
Dan ir-Regolament għandu jidħol fis-seħħ fit-tielet jum wara dak li fih jiġi ppubblikat fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar it-18 ta' Jannar 2005.